b"\n_START_ARTICLE_\nDavid Hockney\n_START_PARAGRAPH_\nDavid Hockney (9. hein\xc3\xa4kuuta 1937 Bradford, Englanti) on brittil\xc3\xa4inen taiteilija ja valokuvaaja. Taidekoulutuksen Hockney sai Bradfordin taidecollegessa ja  lontoolaisessa Royal College of Art -koulussa, josta h\xc3\xa4n valmistui vuonna 1962. H\xc3\xa4n asuu ja ty\xc3\xb6skentelee Kaliforniassa, Yhdysvalloissa. Hockneyn ty\xc3\xb6t ovat usein varsin henkil\xc3\xb6kohtaisia ja omael\xc3\xa4m\xc3\xa4kerrallisia. _NEWLINE_Hockneyta pidet\xc3\xa4\xc3\xa4n pop-taiteilijana, vaikka h\xc3\xa4n itse kielt\xc3\xa4\xc3\xa4 olevansa pop-taiteilija. Popin lis\xc3\xa4ksi h\xc3\xa4nen t\xc3\xb6iss\xc3\xa4\xc3\xa4n on ekspressionistisi\xc3\xa4 elementtej\xc3\xa4. Taidemaalauksen lis\xc3\xa4ksi Hockney on tehnyt grafiikkaa, valokuvakollaaseja ja tehnyt my\xc3\xb6s lavastuksia teattereille, esimerkiksi New Yorkin Metropolitan -oopperasaliin.\n_START_SECTION_\nUran alku\n_START_PARAGRAPH_\nHockneyn opiskeluaikana modernit taiteenalat kuten amerikkalainen abstrakti ekspressionismi alkoi syrj\xc3\xa4ytt\xc3\xa4\xc3\xa4 vanhoja tyylej\xc3\xa4. Hockney itse ei ollut kovin innostunut abstraktista taiteesta, h\xc3\xa4n piti abstrakteja teoksia usein tylsin\xc3\xa4 ja sis\xc3\xa4ll\xc3\xb6tt\xc3\xb6min\xc3\xa4, muttei ollut my\xc3\xb6sk\xc3\xa4\xc3\xa4n innostunut vanhan ajan realistisista kuvauksista. Hockney ei uskonut taiteilijan objektiivisuuteen vaan toi minuuttaan esille t\xc3\xb6idens\xc3\xa4 kautta._NEWLINE_Hockney opetti ja ty\xc3\xb6skenteli Yhdysvalloissa ajoittain 1960-luvulta asti ja asettui sinne kokonaan vuonna 1978. Asetuttuaan Kaliforniaan Hockney keskittyi liikkuvan veden, lasipintaan heijastuvan valon ja alastoman ihon kuvaamiseen sek\xc3\xa4 maalasi sarjan uima-altaita Los Angelesissa. N\xc3\xa4iss\xc3\xa4 maalauksissa Hockney k\xc3\xa4ytti voimakkaita ja s\xc3\xa4v\xc3\xa4ytt\xc3\xa4vi\xc3\xa4 v\xc3\xa4rej\xc3\xa4. H\xc3\xa4n siirtyi \xc3\xb6ljyv\xc3\xa4reist\xc3\xa4 akryyliv\xc3\xa4rien k\xc3\xa4ytt\xc3\xb6\xc3\xb6n. Tuona aikana kehittyi Hockneyn luonnonl\xc3\xa4heinen ja realistinen tyyli josta h\xc3\xa4net tunnetaan yh\xc3\xa4. Monet h\xc3\xa4nen maalauksistaan viittaavat my\xc3\xb6s Hockneyn homoseksuaalisuuteen jota h\xc3\xa4n ei yhteiskunnan suhtautumisesta huolimatta piilotellut._NEWLINE_Hockney opiskeli  Bradfordissa my\xc3\xb6s  litografiaa. H\xc3\xa4nen ensimm\xc3\xa4inen grafiikan lehtens\xc3\xa4  on etsaus ja akvatinta  Myself and My Heroes (1961), miss\xc3\xa4 Hockney esiintyy yhdess\xc3\xa4 Mahatma Gandhin ja Walt Whitmanin kanssa. H\xc3\xa4nen ensimm\xc3\xa4inen laajempi portfolionsa oli kuudentoista etsauksen sarja, joissa h\xc3\xa4n esitt\xc3\xa4\xc3\xa4 William Hogarthin Rake's Progress -teoksen omael\xc3\xa4m\xc3\xa4kerrallisesti. 1960-luvulla Hockney teki Ken Tylerin kanssa vedossarjan A Hollywood Collection. Useat Hockneyn litografiat\xc3\xb6ist\xc3\xa4 ja maalauksista esitt\xc3\xa4v\xc3\xa4t h\xc3\xa4nen monia yst\xc3\xa4vi\xc3\xa4\xc3\xa4n.\n_START_SECTION_\nValokuvaty\xc3\xb6t\n_START_PARAGRAPH_\nHockney on er\xc3\xa4s niist\xc3\xa4 kuvataiteilijoista, jotka 1970-luvulla kiinnostuivat valokuvauksesta ja h\xc3\xa4n teki paljon valokuvataidetta, useimmiten kuvakollaaseja. Kollaasit koostuvat useista kymmenist\xc3\xa4 Polaroid-kuvista. Hockney saattoi kuvata esimerkiksi ranskalaisen kujaristeyksen pieniin, valokuvan kokoisiin osiin ja koota n\xc3\xa4ist\xc3\xa4 kymmenist\xc3\xa4 kuvista ison kollaasin. Kuvat on otettu hieman eri kuvakulmista ja eri aikaan ja n\xc3\xa4in kollaasi antaa vahvan vaikutelman kubismista. Hockney on kiinnostunut siit\xc3\xa4 miten ihmisen silm\xc3\xa4 ja kuvanmuodostus toimii ja kuvakollaasit ovat hyv\xc3\xa4 tapa tutkia t\xc3\xa4t\xc3\xa4. Kuvakollaaseja Hockney teki p\xc3\xa4\xc3\xa4osin vuosien 1970 ja 1986 v\xc3\xa4lill\xc3\xa4.\n_START_SECTION_\nMy\xc3\xb6hempi ura\n_START_PARAGRAPH_\nVuonna 1985 Hockney sai toimeksiannon suunnitella ja tehd\xc3\xa4 kannen ja sarjan sis\xc3\xa4sivuja ranskalaisen Voguen joulukuun numeroon. Kubismista kiinnostuneena ja Pablo Picassoa ihailevana h\xc3\xa4n maalasi kuvia Celia Birtwellin kasvonpiirteist\xc3\xa4. _NEWLINE_Toinen merkitt\xc3\xa4v\xc3\xa4 toimeksianto oli samana vuonna kun Hockney sai teht\xc3\xa4v\xc3\xa4kseen piirt\xc3\xa4\xc3\xa4 Quantel Paintboxia k\xc3\xa4ytt\xc3\xa4en. Quantel Paintbox oli tietokoneohjelma jolla pystyi piirt\xc3\xa4m\xc3\xa4\xc3\xa4n ja n\xc3\xa4kem\xc3\xa4\xc3\xa4n tuloksen suoraan tietokoneen monitorilla. Kokeilu onnistui varsin hyvin, sill\xc3\xa4 Hockneysta ja h\xc3\xa4nen kokeilustaan tehtiin my\xc3\xb6s opetusvideo jota esitettiin BBC:ll\xc3\xa4._NEWLINE_1990-luvulla Hockney jatkoi kokeilua ja ty\xc3\xb6skentely\xc3\xa4 eri tekniikoiden kanssa, mm. v\xc3\xa4rilaserkopiokoneen. H\xc3\xa4n innostui faksaamaan t\xc3\xb6it\xc3\xa4\xc3\xa4n yst\xc3\xa4villeen. N\xc3\xa4in h\xc3\xa4n saattoi tehd\xc3\xa4 piirustuksensa rahallisesti arvottomiksi, jakaa ilmaiseksi taidettaan ihmisille. T\xc3\xa4m\xc3\xa4ntyyppisen taiteen jakamisen Hockney koki aidoksi v\xc3\xa4litt\xc3\xa4miseksi._NEWLINE_2000-luvulla Hockney on tehnyt huomattavan suurikokoisia luontoaiheisia akryylimaalauksia._NEWLINE_Hockneyn Portrait of an Artist (Pool with Two Figures) -taulu myytiin New Yorkissa Christie\xc2\xb4s -taidehuutokaupassa torstaina 15. marraskuuta 2018 maailmanenn\xc3\xa4tyshintaan 90 miljoonaa dollaria. Se oli korkein elossa olevan taiteilijan teoksesta maksettu hinta kautta aikain."